මැතිවරණයක් අසන්න වන විට මධ්‍ය බල මණ්ඩල කැඳවීමේ සම්ප්‍රදාය බිඳ දමා මැතිවරණය නිමා වී පස් මාසයක් ගතවීමට මත්තෙන් මුළු ගම්පහ දිස්ත්‍රික්කයේම ආසන බල මණ්ඩල රැස්වීම් පවත්වා ආර්ථික සංවර්ධන ඇමැති බැසිල් රාජපක්ෂ මහතා සැමට ආදර්ශයක් සපයා ඇතැයි ශ්‍රී ලංකා නිදහස් පක්ෂයේ මහ ලේකම් සහ සෞඛ්‍ය ඇමැති මෛත්‍රීපාල සිරිසේන මහතා ප්‍රකාශ කෙළේය.“ඡන්දය ළංවූ විට ජනතාව වෙත යෑමට යොදා ගන්නා බල මණ්ඩල රැස්වීම්, ඉන් මුදාගෙන ජනතාවට ස්තුති කිරීමේ හා ජනතා අවශ්‍යතා කතිකා කිරීමේ අවස්ථාවක් බවට මේ අයුරින් යොදා ගැනීම පිළිබඳව බැසිල් රාජපක්ෂ මහතාට පෞද්ගලිකව ම ස්තුතිවන්ත වන බව මහලේකම්වරයා කීය.මෙවන් ක්‍රියාකාරී අන්දමින් පක්ෂයේ මධ්‍ය බල මණ්ඩල රැස් කරවා සෙසු දිස්ත්‍රික් නායකයන්ට පවා ආදර්ශයක් සපයා දෙමින් බැසිල් රාජපක්ෂ මහතා ඉටු කරන සේවාව ගැන පක්ෂයේ මහලේකම්වරයා ලෙස තමාට විශාල සතුටක් ඇතැයි ද මෛත්‍රිපාල සිරිසේන මහතා සඳහන් කෙළේය.ඉකුත් අප්‍රේල් මස 08 දා පැවැත්වූ පාර්ලිමේන්තු මැතිවරණය අවසන් වීමත් සමඟ ගම්පහ දිස්ත්‍රික් මධ්‍යබල මණ්ඩල රැස්වීම් කැඳවීමට බැසිල් රාජපක්ෂ මහතා වැඩපිළිවෙළ යෙදීය.ඒ අනුව ඉකුත් ජුනි මස 11 වැනිදා දොම්පේ, බියගම, කැලණිය යන ආයතනවල මධ්‍ය බල මණ්ඩල රැස්වීම් පැවැත්විණි’ ඒවාට ශ්‍රී ලංකා නිදහස් පක්ෂයේ ජ්‍යෙෂ්ඨයන් වන නිමල් සිරිපාල ද සිල්වා, සුසිල් ප්‍රේමජයන්ත, ජගත් පුෂ්පකුමාර, මහත්වරු සහභාගි වූහ.අනතුරුව ජුනි 12 වැනිදා, අත්තනගල්ල , ගම්පහ, මහර, වත්තල, මිනුවන්ගොඩ බල මණ්ඩල රැස්වීම් පැවැත්විණි.පක්ෂයේ භාණ්ඩාගාරික හා තරුණ කටයුතු ඇමති ඩලස් අලහප්පෙරුම මෙන්ම එ.ජ.නි.ස සන්ධානයේ මහ ලේකම් සුසිල් ප්‍රේමජයන්ත යන මහත්වරුන් ඊට එක්වූයේ විශේෂ ආරාධිතයින් ලෙසිනි.ජුනි මස 13 වැනිදා දිවුලපිටිය, කටාන, මීගමුව හා ජාඇළ ආසන බල මණ්ඩල රැස්වීම් පැවැත්විණි.